*Csukás István*

**Csipogó húsvéti tojás (részlet)**

Pom Pom ült az ágon, s hintázott föl-le, meg persze középre is, ahogy a szellő ringatta az ágat. Az utolsó pillanatban vette észre a rohanó Picurt, aki lihegve, kipirult arccal szedte a lábát.

– Szia, Picur! – kiáltott rá gyorsan. – Hova rohansz? Miért rohansz? Várj meg! Elkísérhetlek?

Picur egy pillanatra megtorpant a fa alatt, Pom Pom fürgén ráült a fejére, és csodálkozva kérdezte.

– Mi ez a nagy rohanás?

– Sürgősen piros tojást kell vennem! – vágta rá Picur, és szélsebesen nekiiramodott.

Pom Pom kapaszkodott, s tovább faggatózott.

– Minek neked a piros tojás? Csak nem akarod kikölteni?

– Butaságot beszélsz! Egyáltalán nem akarom kikölteni, és nem is nekem lesz.

– Hát akkor kinek lesz?

– A locsolóknak!

Pom Pom szélesen elmosolyodott.

– Értem már! A fejükhöz vágod, ha lelocsolnak! De miért piros?

Picur türelmetlenül megrázta a fejét, vele rázkódott Pom Pom is.

– Nem értesz te semmit. Egyáltalán nem vágom a fejükhöz. Ajándékba adom! Azért piros, mert az a legszebb szín!

Pom Pom motyogott, tétován morfondírozott, nem értett egy kukkot sem.

– Ajándékba? Mert lespriccelnek? Súrolókefe legyek, ha értem…

Picur egy pillanatra lelassított, hogy jobban lehessen hallani, úgy magyarázott.

– Nem spriccelnek, hanem locsolnak. Ma van húsvét, és jönnek a húsvéti locsolók, és meglocsolnak, hogy el ne hervadjak, és ezért kapnak húsvéti piros tojást. Én meg azért rohanok, hogy még kapjak! Érted?

S újra nekiiramodott, szedte a lábát sebesen.

Pom Pom is sebesen hadarta a jó tanácsokat, ami az egészről eszébe jutott.

– Mindent értek, csak azt az egyet nem értem, hogy miért akarsz te elszáradni? Hát igyál vizet, vagy ülj a fürdőkádba, vagy állj ki az esőre. Csak ezt magyarázd el nekem, ha szeretsz, ezt a kiszáradást!

Picur mosolyogva hallgatta az összevissza beszélő Pom Pomot, mert persze hogy szereti, és persze hogy elmagyarázza.

– Az agyamra mész, Pom Pom! Ezt minden gyerek tudja, hogy húsvétkor locsolnak, és ha meglocsolnak, akkor nem száradok el!

Pom Pom végre megértette, hogy száradás ellen valóban jó a locsolás. Krákogott meg hümmögött, majd vágyakozva megkérdezte.

– Nem lehetne engem is, izé, lelocsolni? Mert én se szeretnék kiszáradni!

Picur kicsit meghökkent a különös óhajon, tétován válaszolt.

– Az a helyzet, hogy csak a lányokat szokták meglocsolni. És az a nagy kérdés, hogy te mi vagy?

Pom Pom kihúzta magát, és büszkén jelentette ki.

– Én Pom Pom vagyok! Bár attól még kiszáradhatok… Nem lehetne engem is, csak úgy próbaképpen?

Picur nevetett a fura ötleten, de aztán beleegyezően bólintott, hiszen miért is ne?

– Jól van, figyelj! Te az én fejemen ülsz, vagyis mikor engem locsolnak, téged is meglocsolhatnak, majd egy kicsit lehajtom a fejemet. És akkor te sem fogsz elszáradni!

Pom Pom lelkesen ugrált, vidáman rikkantgatott.

– Akkor nyomás! Mire várunk? Még elkapkodják előlünk a tojásokat. Egy tojás, egy locsolás! Egy tojás, egy locsolás! Hurrá!

Rohantak nagy sebbel-lobbal, elérkeztek az édességbolthoz.

– Kérek szépen húsvéti piros tojást csokoládéból! – mondta Picur lihegve.